ⵄⵓⵎⴰⵕ ⵓⵙⵄⵉⴷ ⴱⵓⵍⵉⴼⴰ

ⴰⵎⵣⵡⴰⵔ ⵏ ⵜⵏⴽⵔⴰ ⵜⴰⵎⴰⵣⵉⵖⵜ ⴳ ⵢⵉⵥⵥⵍⵎⴹ  ⵏ   ⵢⵉⴼⵔⵉⵇⵢⴰ  ⵄⵓⵎⴰⵕ  ⵓⵙⵄⵉⴷ  ⴱⵓⵍⵉⴼⴰ   

ⴰⵙⵙ ⵏ 08 ⵢⵓⵏⵢⵓ 1931 ⵉⵎⵎⵓⵜ ⵓⵎⵓⵙⵏⴰⵡ  ⵏ  ⵜⵙⵏⵉⵍⵙⵜ  ⴷ  ⵓⵏⵎⵣⵔⵓⵢ  ⴰⵎⵣⵡⴰⵔ  ⵏ  ⵜⵏⴽⵔⴰ  ⵜⴰⵎⴰⵣⵉⵖⵜ  ⵎⴰⵙⵙ  ⵄⵓⵎⴰⵕ  ⵓⵙⵄⵉⴷ  ⴱⵓⵍⵉⴼⴰ, ⴰⵎⵖⵏⴰⵙ   ⴰⵎⵣⵡⴰⵔⵓ   ⵏ   ⵜⵎⴰⴳⵉⵜ   ⵜⴰⵎⴰⵣⵉⵖⵜ  ⴳ   ⵜⴰⵙⵓⵜ  ⵜⵉⵙ  19.

ⵏⵜⵜⴰ ⴷ  ⴰⵎⵓⵙⵏⴰⵡ  ⵏ ⵜⵙⵏⵉⵍⵙⵜ ⴷ  ⵓⵎⴰⵣⵣⴰⴳ   ⴳ   ⵜⵙⵏⴰⵎⵓⵏⵜ ⴷ   ⵓⵎⵣⵔⵓⵢ, ⵉⵍⵓⵍ  ⴳ ⵉⵔⵉⴽⵏ  ⵢⴰⵜ    ⴳ    ⵜⴳⵔⴰⵡⵉⵏ  ⵏ  ⵍⵄⵕⴱⴰ  ⵏ  ⴰⵢⵜ   ⵉⵔⴰⵜⵏ   ⵉⴹⴼⵕⵏ  ⵉ  ⵜⵉⵣⵉ  ⵡⵓⵣⵣⵓ, ⵎⴰⴷ   ⵢⴰⵥⵏ  ⵉ  ⵓⵙⴳⴳⵯⴰⵙ  ⵏ  1861, ⵉⵖⵔⴰ  ⵍⵇⵓⵕⴰⵏ  ⴳ    ⵜⵎⵥⵉ  ⵏⵏⵙ  ⴷⴰⵜ   ⴰⴷ  ⵜ  ⵉⵙⵙⴽⵛⵎ  ⵓⵏⵜⵜⴰⵢ   ⵏⵏⵙ  ⵙ   ⵜⵉⵏⵎⵍ  ⵏ   ⵜⵎⴰⵣⵉⵔⵜ  ⵍⵍⵉ  ⴷ   ⵉⴼⴼⵖ   ⴰⴷ   ⵉⴳ   ⴰⵙⵍⵎⴰⴷ, ⵉⴹⴼⵕ  ⵜⵉⵣⵔⴰⵡⵉⵏ  ⵏⵏⵙ  ⴳ   ⵍⵊⴰⵥⴰⵢⵕ  ⵜⴰⵎⴰⵥⵓⵏⵜ.

ⵏⵜⵜⴰ  ⴷ  ⴰⵎⵣⵡⴰⵔⵓ   ⵏⵏⴰ  ⵉⵙⵔⵙⵏ  ⵉⵍⵓⴳⵏⵏ  ⵏ   ⵓⵙⵍⵎⴷ  ⴰⴽⴰⴷⵉⵎⵉ  ⵏ  ⵜⵓⵜⵍⴰⵢⵜ  ⵜⴰⵎⴰⵣⵉⵖⵜ, ⵏⵜⵜⴰ  ⴰⴷ   ⵉⴼⴽⴰ  ⵕⴱⴱⵉ  ⴰⵢⵍⵍⵉⵖ  ⵓⵔ  ⵏⵖⵓⴱⴰⵏ  ⵉⵣⵍⴰⵏ  ⵏ   ⵎⵃⵏⴷ  ⵓⵎⵃⵏⴷ, ⵎⴽⵍⵍⵉ ⵉⵙⵎⵓⵏ  ⵉⴼⵙⵔ  ⵜⵓⴳⵜⵜ   ⵏ   ⵜⵓⵍⵍⵉⵙⵉⵏ  ⵏ   ⵜⴰⵢⵙⵉ  ⵏ   ⵉⵎⴰⵣⵉⵖⵏ  ⵏ  ⵍⵎⵖⵔⵉⴱ. ⵉⵙⴽⵔ  ⵓⵍⴰ   ⵜⵓⴳⵜⵜ  ⵏ  ⵜⵡⵓⵔⵉⵡⵉⵏ  ⵅⴼ   ⵉⵎⵙⴽⵉⵍⵏ  ⵉⵣⵡⴰⵡⵉⵏ  ⴷ   ⵉⵍⵓⴳⵏⵏ  ⵏ  ⵜⵓⵜⵍⴰⵢⵜ   ⴷ   ⵉⵎⴰⵡⴰⵍⵏ. ⵉⵔⵏⵓ ⵏⵏ   ⵢⴰⵔⴰ  ⴽⵉⴳⴰⵏ  ⵏ   ⵉⴷⵍⵉⵙⵏ  ⵅⴼ  ⵜⵓⴷⵔⵜ  ⵜⴰⵏⴰⵎⵓⵏⵜ  ⵏ  ⵉⵎⴰⵣⵉⵖⵏ, ⵢⴰⵏ  ⴳ  ⵡⵓⴷⵎⴰⵡⵏ  ⵉⵎⴰⵏⴰⵔⵏ  ⵏⵏⴰ  ⵉⵍⵎⴰⵡⴰⵢⵏ  ⵙⴼⴼⵓⴽⵍⵏ  ⵜⵉⵥⵉⵕⵉⵏ (théories)  ⵏ  ⵓⵎⴷⴷⵓⵔⵔⵓⵢ  ⴰⴼⵕⴰⵏⵚⵉⵚ  ⵅⴼ   ⵓⵥⵓⵕ  ⵏ   ⵉⵣⵡⴰⵡⵉⵢⵏ  ⴷ  ⵓⵥⵍⴰⵢ  ⵏⵏⵙⵏ.

ⵉⴳⴰ  ⵢⴰⵏ  ⵙⴳ  ⵉⵙⴰⵜⵓⵔⵏ  ⵏ   ⵜⵙⴽⵍⴰ  ⴷ   ⵢⴰⵏ  ⵙⴳ  ⵉⵏⵎⵣⵔⵓⵢⵏ  ⵉⵣⴰⵢⴽⵓⵜⵏ  ⵉⵜⵔⴰⵔⵏ  ⵏ   ⵜⵙⴳⴰ, ⵏⵏⴰ  ⵢⵉⵡⵙⵏ  ⴳ   ⵓⵣⵎⵎⴻⵎ  ⵏ   ⵉⵣⴷⴰⵡⵏ  (Périodes) ⵉⵣⴰⵢⴽⵓⵜⵏ  ⴷ  ⵓⴼⵔⴰⴳ  ⵏⵏⵙⵏ  ⵙⴳ  ⵓⵏⵖⵓⴱⵓ, ⵎⴽⵍⵍⵉ  ⵉⴳⴰ   ⴰⵎⵣⵡⴰⵔⵓ  ⵏⵏⴰ  ⵢⵓⵔⴰⵏ  ⵙ  ⵜⵎⴰⵣⵉⵖⵜ  ⴳ   ⵓⵣⵎⵣ   ⴰⵜⵔⴰⵔ, ⵉⴳ  ⵓⵍⴰ  ⴰⵎⴰⵔⴰ  ⴰⴷⵣⴰⵢⵔⵉ   ⴰⵎⵣⵡⴰⵔⵓ  ⵢⵓⵔⴰ  ⴷ  ⵉⵙⴽⵔ  ⵉⵔⵣⵣⵓⵜⵏ    ⵅⴼ   ⵜⴳⵍⴷⵉⵜ  ⵏ  ⴽⵓⴽⵓ  ⴳ   ⵜⵙⴳⴰ   ⵏ  ⵍⵇⴱⴰⵢⵍ, ⵉⴼⵔⴳ  ⵢⴰⵏ  ⵓⴳⵣⵣⵓⵎ  ⴳ  ⵓⵎⵣⵔⵓⵢ  ⴰⴷ   ⵏⵏⴰ  ⵎⴹⵍⵏⵜ   ⵜⴰⵙⵓⵜⵉⵏ.

ⵉⴼⵍ  ⴷ   ⵓⵎⴰⵔⴰ  ⵜⵓⴳⵜⵜ   ⵏ   ⵜⵥⵕⵉⴳⵉⵏ   ⵙⴳ   ⵉⵍⵍⴰ  ⵓⵙⴳⴳⵯⴰⵙ  ⴰⵎⵣⵡⴰⵔⵓ   ⵏ  ⵜⵓⵜⵍⴰⵢⵜ  ⵜⴰⵇⴱⴰⵢⵍⵉⵜ, ⵏⵏⴰ   ⵉⴳⴰⵏ   ⴰⴷⵍⵉⵙ  ⵏⵏⵙ   ⴰⵎⵣⵡⴰⵔⵓ,  ⵉⵙⵙⵓⴼⵖ   ⵜ    ⵉⴷ   ⴳ   ⵓⵙⴳⴳⵯⴰⵙ  ⵏ  1897, ⵎⴽⵍⵍⵉ   ⵉⵙⵎⵓⵏ   ⵜⵓⴳⵜⵜ   ⵏ  ⵜⵎⴷⵢⴰⵣⵉⵏ  ⵜⵉⵎⴰⵣⵉⵖⵉⵏ  ⴳ   ⵢⴰⵏ  ⵓⴷⵍⵉⵙ  ⵉⵥⵍⵉⵏ   ⵏⵏⴰ   ⴷ   ⵉⴼⴼⵖⵏ  ⴳ   ⵓⵙⴳⴳⵯⴰⵙ  1904, ⴳ   ⵜⴰⵎⴰ ⵏⵏⵙ  ⴰⴷⵍⵉⵙ  ⵏⵏⵙ  « ⴰⴼⵉⵖⴰ »  ⴳ   ⵢⵉⴳⵔⴰⵏ   ⵏ   ⵜⴰⵕⴽⵢⵓⵍⵓⵊⵉⵢⵜ  ⵏⵏⵉ  ⵢⵓⵔⴰ   ⴳ  1908,  ⴷ  «ⵊⴰⵕⵊⴰⵕ  ⵙⴳ   ⵓⵎⵣⵔⵓⵢ»  ⴳ  1925,   ⴷ    ⵉⴹⵕⵉⵚⵏ  ⵉⵎⴰⵣⵉⵖⵏ  ⵙ  ⵜⴰⵏⵜⵍⴰⵢⵉⵏ  ⵏ   ⵍⴰⵟⵍⴰⵚ  ⴰⵎⵖⵔⴰⴱⵉ  ⴳ   1908  ⴷ   ⵡⵉⵢⵢⴰⴹ. ⵉⵙⵙⵖⵔⴰ  ⵜⵓⵜⵍⴰⵢⵜ   ⵜⴰⵎⴰⵣⵉⵖⵜ  ⴳ   ⵜⵙⴷⴰⵡⵉⵜ   ⵏ  ⴷⴷⵣⴰⵢⵔ   ⴰⵔ   1929, ⵎⴰⴷ  ⵉⴳⴰⵏ  ⵙⵉⵏ  ⵉⵙⴳⴳⵯⴰⵙⵏ  ⴷⴰⵜ   ⵏ   ⵜⵎⵜⵜⴰⵏⵜ  ⵏⵏⵙ  ⴳ  ⵓⵙⴳⴳⵯⴰⵙ  1931.

ⵙ   ⵓⵏⴰⵡⵍⵓ   ⵉⴳⴳⵓⵜⵏ, ⵎⴰⵙ  ⴷ   ⵢⴰⵏ   ⴳ   ⵉⵡⴷⴰⵏ  ⴰⴷ, ⵓⵔ  ⵉⵍⵍⵉ   ⴳ   ⵉⴷⵍⵉⵙⵏ   ⵏ  ⵓⵙⵍⵎⴷ   ⴳ   ⵉⵡⴰⵏⴽⵏ   ⵏ  ⵢⵉⴼⵔⵉⵇⵢⴰ  ⵏ   ⵢⵉⵥⵥⵍⵎⴹ, ⴰⵣⵓⵛⵛⵍ  ⵅⴼ   ⵉⵎⴰⵣⵉⵖⵏ  ⴰⴽⴽⵯ  ⴰⴷ   ⵙⵙⵎⵖⵔⵏ  ⴰⴽⵜⵜⵓⵢ  ⵏⵏⵙ, ⵜⴰⵎⵓⵙⵏⵉ   ⵙ   ⴰⵢⵍⵍⵉ  ⵉⴼⴽⴰ   ⵉ  ⵜⵓⵜⵍⴰⵢⵜ  ⴷ   ⵜⵓⵙⵙⵏⴰ   ⵜⴰⵎⴰⵣⵉⵖⵜ   ⵢⵓⵜⵏ  ⵙ   ⵉⵥⵓⵕⴰⵏ  ⴳ  ⵡⴰⴽⴰⵍ   ⵏ   ⵢⵉⴼⵔⵉⵇⵢⴰ   ⵏ    ⵢⵉⵥⵥⵍⵎⴹ.

ⵉⵙⴰⵖⵓⵍⵏ
ⵉⵙⴰⵖⵓⵍⵏ
ⴰⵙⴳⵣⴰⵡⴰⵍ ⵏ ⴰⵙⵉⵏⴰⴳ ⴰⴳⵍⴷⴰⵏ ⵏ ⵜⵓⵙⵙⵏⴰ ⵜⴰⵎⴰⵣⵉⵖⵜ(ⵙ.ⴳ.ⵙ.ⵎ) : ⵎⵙⵎⵓⵏ ⴰⵡⴰⵍ ⴰⵎⴰⵜⴰⵢ ⴰⵙⵏⵎⴰⵍⴰⵢ ⵏ ⵜⵎⴰⵣⵉⵖⵜ (ⵎ.ⵎ.ⵙ.ⵎ)